Uslovi korišćenja i prodaje | Galen Pharm On-line\nPoštovani korisnici, molimo vas da pre korišćenja naših usluga, pažljivo pročitate sledeće uslove. Svaka poseta našem sajtu, kao i kupovina, znači da ste ove uslove pročitali i da se slažete sa njima u celosti. Ukoliko su oni za vas neprihvatljivi, molimo vas da ne koristite ovu web stranicu.\nDobrodošli na sajt www.apotekanet.rs. Apotekarska ustanova "Galen pharm" vam omogućava korišćenje usluga i sadržaja svog portala koje je podložno niže navedenim Uslovima korišćenja. Uslovi korišćenja se primenjuju na sve sadržaje i usluge www.apotekanet.rs. Korišćenjem bilo kog dela portala, smatra se da su korisnici upoznati sa ovim uslovima, kao i da prihvataju korišćenje sadržaja ovog portala isključivo za ličnu upotrebu i na sopstvenu odgovornost\nApotekarska ustanova "Galen pharm" svoje cenjene potrošače koji robu kupuju putem internet sajta www.apotekanet.rs obaveštava:\nda se prodaja robe putem internet sajta www.apotekanet.rs obavlja u okviru registrovane delatnosti privrednog društva Apotekarska ustanova "Galen pharm", Beogradska 8, MB:17676334, Tel:064 64 79 468;\nda roba koja se prodaje putem internet sajta www.apotekanet.rs poseduje svojstva potrebna za redovnu upotrebu te vrste robe u skladu sa njenom namenom koja je definisana u Deklaraciji;\nda se mogućnost kupovine robe uz posebne cenovne pogodnosti i/ili uz posebne prodajne podsticaje (akcijska prodaja), obavlja u skladu sa uslovima koji su objavljeni na internet sajtu www.apotekanet.rs;\nda potrošač robu koju kupuje putem internet sajta www.apotekanet.rs može platiti pouzećem gotovinski u trenutku isporuke, uplatnicom u pošti ili banci ili platnom karticom;\nda za sve narudžbine vrednosti manje od 5.000,00 RSD potrošač ima obavezu da na ime troškova isporuke plati iznos od 290,00 RSD sa PDV-om. Za sve porudžbine čija je vrednost veća od 5.000,00 RSD isporuka je besplatna;\nSigurnost podataka prilikom kupovine, garantuje procesor platnih kartica, Banca Intesa ad Beograd, pa se tako kompletni proces naplate obavlja na stranicama banke.Plaćanje pouzećem se odnosi samo na proizvode koji se isporučuju na kućnu adresu. Prilikom preuzimanja proizvoda, kuriru službe potrebno je platiti iznos pošiljke koja je poručena na sajtu kao i cenu poštarine ukoliko je naručena roba vrednosti manje od 5.000,00 RSD.Važno je da je neko prisutan u domaćinstvu kada se očekuje pošiljka da ista ne bi bila vraćena, jer u tom slučaju sve troškove ponovnog slanja snosi kupac. Ako se desi da niko nije kod kuće, u slučaju slanja kurirskom službom, kurir ostavlja dokument koji sadrži vreme pokušaja isporuke, kao i vreme i mesto, tj. kada i gde kupac može preuzeti svoju pošiljku. Obično se radi o vremenu od 5 radnih dana, ali je važno pročitati šta piše na samom dokumentu koji je kurir ostavio u poštanskom sandučetu prilikom pokušaja isporuke. Isporuka proizvoda kurirskom službom može se izvršiti i bez plaćanja pouzećem, tj tako što se plaćanje izvrši putem nekog drugog metoda, dok se kuriru plaća samo poštarina.\nApotekarska ustanova "Galen pharm" ima autorska prava na sve sadržaje (tekstualne, vizuelne i audio materijale, baze podataka, programerski kod). Neovlašćeno korišćenje bilo kog dela portala, bez dozvole vlasnika autorskih prava, smatra se kršenjem autorskih prava i podložno je tužbi.\nApotekarska ustanova "Galen pharm" administrira ovu lokaciju iz svojih kancelarija čija je lokacija u Srbiji. Ni na koji način ne izjavljuje da su materijali ili usluge na ovoj lokaciji prikladni ili dostupni za korišćenje izvan Srbije, a pristupanje iz područja gde je njihov sadržaj nezakonit je zabranjeno. Nije dopušteno korišćenje ili izvoz, odnosno uvoz, radi izvoza materijala ili usluga na ovoj lokaciji niti bilo koje kopiranje ili prilagođavanje u suprotnosti sa važećim zakonima ili propisima uključujući, bez ograničenja, izvozne zakone i propise Srbije. Ako odlučite da pristupite ovoj lokaciji izvan Srbije, to radite na sopstvenu inicijativu i smatrate se odgovornim za poštovanje važećih lokalnih zakona. Ovi Uslovi se tumače u skladu sa zakonima Republike Srbije i neće se primenjivati načela o rešavanju neusaglašenosti zakona.\nApotekarska ustanova "Galen pharm" može revidirati ove Uslove bilo kada, ažuriranjem ovog dokumenta. Povremeno posećujte ovu stranicu da biste pregledali Uslove koji trenutno važe, zato što su oni za vas obavezujući. Određene odredbe ovih Uslova mogu se zameniti izričito navedenim pravnim obaveštenjima i uslovima dostupnim na određenim stranicama ove lokacije.\nLični podaci koje prosledite sajtu www.apotekanet.rs u svrhu dobijanja proizvoda ili usluga biće tretirane u skladu sa našim dokumentom o privatnosti na mreži. Zabranjeno je slanje ili prenošenje na ovu lokaciju ili sa nje bilo kojih nezakonitih, pretećih, uvredljivih, klevetničkih, opscenih, pornografskih ili drugih materijala koji su u suprotnosti s bilo kojim zakonom.\nApotekarska ustanova "Galen pharm" na ovoj lokaciji ne želi od vas da prima poverljive ili druge informacije kojima ne može slobodno da raspolaže. Svi materijali, informacije ili druga saopštenja koja prenosite ili šaljete na ovu lokaciju neće se smatrati poverljivim i onima kojima se ne može slobodno raspolagati. Apotekarska ustanova "Galen pharm" nema nikakve obaveze prema ovim saopštenjima. Naši zaposleni mogu da kopiraju, otkrivaju, distribuiraju, primenjuju ili na drugi način koriste saopštenja i sve podatke, slike, zvukove, tekst i sve ostale materijale u njima sadržane za bilo koje odnosno za sve komercijalne i nekomercijalne svrhe.\nVeze na ovoj lokaciji ka lokacijama samostalnih proizvođača su obezbeđene isključivo da bi vam olakšale rad. Ako budete koristili ove veze, napustićete ovu lokaciju. Apotekarska ustanova "Galen pharm" nije pregledao sve ove lokacije samostalnih proizvođača i ne kontroliše ih i nije odgovoran za bilo koju od ovih lokacija ili njihov sadržaj. Samim tim, ne podržavamo i ne dajemo nikakve izjave o njima, kao ni o bilo kojim informacijama, softveru ili drugim proizvodima ili materijalima koji se tamo nalaze, ili bilo kojim rezultatima koji se mogu dobiti njihovim korišćenjem. Ako odlučite da pristupite nekoj od Web lokacija samostalnih proizvođača koje su povezane sa ovom lokacijom, to radite isključivo na sopstveni rizik.\nApotekarska ustanova "Galen pharm" može, ali nema obavezu da nadgleda ili pregleda bilo koji deo lokacije na kome korisnici prenose ili šalju saopštenja ili komuniciraju isključivo međusobno, uključujući, ali ne ograničavajući se na korisnički forum, kao i sadržaj bilo kog od ovakvih saopštenja. Međutim, Apotekarska ustanova "Galen pharm" se ne smatra odgovornim za sadržaj bilo kog od navedenih saopštenja, bez obzira proizilazi li ili ne iz zakona o autorskim pravima, kleveti, privatnosti, opscenosti ili drugog. Apotekarska ustanova "Galen pharm" zadržava pravo da ukloni poruke koje sadrže materijal koji smatramo nepristojnim, klevetničkim, opscenim ili na bilo koji drugi način neprihvatljivim.\nSve informacije vezane uz transakcije kupac - prodavnica Apotekarska ustanova "Galen pharm", smatraju se poslovnom tajnom, i prema njima se treba ophoditi skladno zakonskim propisima Republike Srbije.\nApotekarska ustanova "Galen pharm", kao i saradnici koji pružaju usluge preko web sajta ne prihvataju odgovornost za bilo kakve medicinske, pravne ili finansijske događaje i rezultate u vezi sa uslugama koje se pružaju kroz servis pitajte farmaceuta. Web sajt nije namenjen da se koristi za:\nLečenje hitnog medicinskog stanja ili bolesti.\nSavetovanje ili rešavanje pravnih, medicinskih ili finansijskih pitanja izvan okvira onoga što je dogovoreno u Politici privatnosti i Uslovima korišćenja.\nNišta što se koristi na ovom web sajtu ne može da zameni odnos lekar pacijent. Ovaj web sajt nije namenjen za dijagnostikovanje i lečenje bolesti, već je samo informativnog karaktera. Sve savete i ili informacije dobijene direktno ili indirektno preko web sajta prihvatate na sopstveni rizik. Web sajt Apotekarska ustanova "Galen pharm", niti bilo ko od njegovih vlasnika, menadžera, direktora, zaposlenih, agenata, partnera, oglašivača ili saradnika ne preuzima bilo koju pravnu odgovornost za bilo kakvu netačnu ili obmanjujuću informaciju koja je bilo profesionalna ili sadržana u okviru sajta. Informacije na ovom web sajtu (uključujući ali ne ograničavajući se na farmaceuta) spadaju u opšte informativne svrhe i ne bi trebalo da budu zamena za profesionalni medicinski savet , evaluaciju i negu od strane vašeg lekara,farmaceuta ili drugih kvalifikovanih zdravstvenih radnika. Ništa na ovom web sajtu ne treba da se koristi za lečenje ili dijagnostiku medicinskog ili zdravstvenog stanje ili zameni bilo kakav odnos sa svojim lekarom, farmaceutom ili nekim drugim kvalifikovanim zdravstvenih radnikom. Zdravstvene informacije postavljene na ovaj web sajt i interaktivni odgovori (ako ih ima) nisu namenjeni i ne podrazumevaju se kao profesionalni medicinski savet. Podstičemo Vas da konsultujete i druge izvore i potvrdite informacije sadržane u okviru ovog web portala. Posavetujte se sa vašim lekarom u vezi primene bilo kog mišljenja ili preporuke u pogledu simptoma, ili zdravstvenog stanja. Za zdravstvene probleme, uključujući i odluke o lekovima i drugim tretmanima, uvek biste trebali konsultovati svog lekara ili druge, kvalifikovane lekare. Ako imate ili sumnjate da imate medicinski problem, ili stanje, odmah kontaktirajte lekara, farmaceuta ili druge kvalifikovane zdravstvene radnike. Ne treba nikada da zanemarite medicinski savet ili da odložite traženje pomoći od starne Vašeg lekara zbog nekih informacija koje ste pročitali na ovom web sajtu (uključujući ali ne ograničavajući se samo na farmaceuta). Nikakve lekove, dodatke u ishrani ili bilo koji tretman ne smete započeti jer ste to pročitali na našem web sajtu dok se ne posavetujete sa vašim lekarom,farmaceutom ili drugim kvalifikovanim zdravstvenim radnikom.\nSadržaj web sajta Apotekarska ustanova "Galen pharm" nije namenjen da bude zamena za profesionalni odnos lekar, farmaceut-pacijent, dijagnozu ili lečenje. Uvek tražite savet od advokata, lekara ili stručne finansijske institucije za bilo kakva pitanja koja možete imati u vezi pravnog, medicinskog ili finansijskog stanja. Nikada ne zanemarujte profesionalni pravni, medicinski ili finansijski savet zbog informacija koje ste dobili od naših profesionalnih saradnika putem sajta. Nastojimo da sve informacije (slike i opisi) budu u ažurirani, ali nismo odgovorni ukoliko nosilac dozvole za stavljanje preparata u promet za teritoriju Srbije promeni ambalažu ili opis.\nKupac je obavezan da pre kupovine putem web sajta Apotekarska ustanova "Galen pharm" pročita ove Uslove kupovine. Prodavac se obavezuje da će se pridržavati svega navedenog, a sve promene uslova postaju važeće tek nakon objavljivanja na ovoj strani. Korišćenje naših servisa podrazumeva saglasnost korisnika sa svim navedenim Uslovima kupovine na ovoj strani.


Uključivanje ili isključivanje funkcije „ReadyBoost“ za uređaj za skladištenje\nWindows ReadyBoost može da koristi prostor za skladištenje na pojedinim uređajima prenosnih medijuma, kao što su USB fleš diskovi da bi ubrzao rad računara. Kada ubacite kompatibilan uređaj, u dijalogu „Automatska reprodukcija“ biće vam ponuđena opcija da ubrzate sistem pomoću funkcije „Windows ReadyBoost“.\nPriključite fleš disk ili drugi prenosivi medijski uređaj na računar. Dijalog „Automatska reprodukcija“ bi trebalo da se otvori automatski. Ako se dijalog „Automatska reprodukcija“ ne otvori, možda je onemogućen. Za više informacija pogledajte odeljak Rešavanje problema sa automatskom reprodukcijom.\nU okviru Opšte opcije izaberite opciju Ubrzaj sistem. Prikazaće se dijalog „Svojstva“ za fleš disk ili drugi prenosivi medijski uređaj.\nIzaberite karticu ReadyBoost i izvršite jednu od sledećih radnji:\nDa biste isključili funkciju „ReadyBoost“, kliknite na dugme Nemoj koristiti ovaj uređaj.\nDa biste uključili funkciju „ReadyBoost“, kliknite na dugme Koristi ovaj uređaj, a zatim pomerite klizač da biste odredili koliko prostora na fleš disku želite da rezervišete za ubrzavanje sistema.\nKliknite na dugme U redu. Pomerajte klizač da biste odredili koliko prostora želite da rezervišete za ubrzavanje sistema\nPrenosivi medijski uređaj mora da sadrži najmanje 256 megabajta (MB) prostora da bi mogao da koristi funkciju „Windows ReadyBoost“.\nTakođe pogledajteKorišćenje memorije uređaja za skladištenje za ubrzavanje rada računara


Duga lista zahteva rasejanja | Srpska dijaspora | Vesti iz dijaspore i o dijaspori\nNaslovna Amarcord Duga lista zahteva rasejanja\nDuga lista zahteva rasejanja\n16. августа 2005.\nNa inicijativu Ministarstva za dijasporu Srbije, u toku je rad na nacrtu zakona kojim bi sveobuhvatno trebalo da se reše odnosi Srbije i njenog rasejanja. Budući da, kako ističe zamenik ministra Aleksandar čotrić, ministarstvo ništa ne radi bez dijaspore, rasejanju je upućen poziv da se uključi u ovaj posao. Iz dijaspore je ponovo istaknut zahtev da i naši ljudi iz rasejanja imaju svoje predstavnike u parlamentu Srbije. Traži se takođe mogućnost glasanja na otadžbinskim izborima putem redovne i elektronske pošte, zatim da se dijaspori omoguće carinske i druge administrativne beneficije, da lakše i bezbednije investira u Srbiju, kao i da se mladićima iz rasejanja pod najpovoljnijim uslovima omogući regulisanje vojne obaveze u državnoj zajednici SCG. Predlaže se i formiranje Konsultativnog tela predstavnika iz rasejanja pri Vladi Srbije… Ovo su, prema rečima čotrića, neki od zahteva brojnih organizacija iz inostranstva, poput Kongresa srpskog ujedinjenja iz SAD, Srpskog informacionog centra iz Beča i Skupštine Srba u Francuskoj.\nIdeje i projekat\nSlužba za statusna pitanja rasejanja pri Ministarstvu dijaspore do sada je, kako su “Vesti” već pisale, razradila ideje šta bi trebalo da sadrži pomenuti akt. U projekat je uključen i beogradski Institut za uporedno pravo, a funkcioneri ministarstva su takođe konsultovali Olivera Šmita, predstavnika visokog komesara Oebsa za nacionalne manjine u Beogradu.\nZakon će kada bude urađen, napominju u Ministarstvu dijaspore, “morati da prođe i ekspertizu Venecijanske komisije koja se kao organ Saveta Evrope bavi pravima i privilegovanim tretmanom nacionalnih manjina od strane njihove matične države”. Predstavnici Ministarstva dijaspore Vlade Srbije bili su na razgovoru sa stručnjacima u beogradskoj kancelariji Saveta Evrope, kako bi predstojeći Zakon o dijaspori bio usklađen sa svim međunarodnim propisima u ovoj oblasti.\nZakon o dijaspori ili Zakon o saradnji sa dijasporom, odnosno svojevrsni mini Ustav naših ljudi u rasejanju, kako se nezvanično naziva radna verzija predstojećeg akta, najavljen je još u januaru kao jedan od najvažnijih poslova Ministarstva dijaspore u ovoj godini. U međuvremenu iz Instituta za uporedno pravo stigao je i predlog projekta pod nazivom “Pravno uređenje položaja srpske dijaspore”. Prema tom aktu do kojeg su i “Vesti” došle, u prvoj fazi se prikupljaju i na srpski jezik prevode relevantni propisi država sa brojnom dijasporom, poput Španije, Grčke, Mađarske, Hrvatske, Rumunije, Poljske, Ukrajine…\nZa drugu fazu je planirano organizovanje stručne rasprave o pravcima pravnog uređenja položaja našeg rasejanja , uz učešće predstavnika državnih organa, viđenih naučnika, kao i predstavnika dijaspore. Izrada zakona planirana je u trećoj fazi, nakon što bi posle pomenute rasprave Ministarstvo dijaspore donelo odluku da li treba pisati poseban zakon ili se ograničiti na odgovarajuće izmene i dopune postojeće zakonske regulative Srbije.\nOsnova u novom Ustavu\nPolazište za zakon o dijaspori nalazi se i u Nacrtu novog Ustava Srbije, kojim se predviđa institucionalna briga o sugrađanima u svetu, jer u članu 13 navodi se da “Republika Srbija štiti prava i interese svojih državljana koji žive u inostranstvu i pomaže njihove veze sa otadžbinom”, dok “posebnu brigu i zaštitu uživaju delovi srpskog naroda u drugim državama”.\n– Izrada zakona o saradnji sa dijasporom je veoma delikatan posao, pošto treba imati u vidu da je u svetskoj žiži zaštita ljudskih prava i prava manjina, a u to spada i interesovanje za svoju manjinu izvan matice – pojašnjava Jasmina Gajić Niketić, ekspert za međunarodno pravo i rukovodilac službe za statusna pitanja u Ministarstvu dijaspore.\nOna kaže da se u tom poslu mora voditi računa da se ne ugroze ljudska prava većinskih građana dotične zemlje, i da jedan takav zakonski akt ne sme da povredi suverenitet država u kojima žive veće etničke skupine.\n– Otuda i briga koju Srbija želi da iskaže za svoju dijasporu podleže ograničenjima koja proizilaze iz međunarodnih standarda u oblasti ljudskih i manjinskih prava. Ta briga ne sme da preraste i nešto što bi se u svetu protumačilo kao naš imperijalni zahtev s ciljem ugrožavanja teritorije i suvereniteta stranih zemalja. Zakon o dijaspori treba da bude tako sročen da Srbiju što više približi demokratskoj zajednici evropskih naroda – kaže sagovornik “Vesti”.\nJasmina Gajić Niketić ističe “da zakonsko davanje beneficija i subvencija našim državljanima i sunarodnicima ne sme da ugrozi većinu u zemljama gde naša dijaspora živi, a s druge strane, građani u otadžbini ne smeju da se dovedu u podređen položaj u odnosu na rasejanje”.\nČlanovi Teslinog memorijalnog društva iz Njujorka se zalažu da se Teslin rođendan 10. jul proglasi nacionalnim danom nauke u Republici Srpskoj\nBeše nekada 01. april 2007. godine ”Srećan 6. rođendan”\nIn memoriam Prof. dr Milorad D. Borzanović, drug i plemenit čovek\nArno Gujon imenovan za direktora Uprave za saradnju s dijasporom i Srbima u regionu


Premijerno u Đenovi: Suzuki DF 150 AP/ DF175 AP - - Saniteko Boats\nIako sajam nautike u Đenovi više nije na onom nivou od prije 10-tak godina, ipak predstavlja jedan od najvažnijih u Evropi posebno kada su italijanska brodogradilišta u pitanju koji je i ove godine zadržao svoj renome koji se posebno ogleda u broju izlagača I ogromnoj posjećenosti.\nBio je tu veliki broj izlagača sa kanskog sajma uz prisustvo nekih italijanskih koji su tradicionalno prisutni isključivo na ovom.\nKada je Saniteko boats u pitanju tu prije svega mislimo na njihove partnere Fratelli Aprea i Mar Co kao i SUZUKI vanbrodske motore\nkoji su na ovom sajmu bili predstavljeni preko italijanskog dilera –Suzuki Italia Spa.\nS obzirom da smo o novitetima ostalih brandova koji su u regionu zastupjleni putem svog ekskluzivnog uvoznika Saniteko Boats već nešto rekli sada ćemo posebnu pažnju posvetiti SUZUKI vanbrodskim motorima i posebno novim modelima DF150AP/175AP.\nSuzuki četvorotaktne motore krase izuzetno napredne karakteristike, performanse i ušteda u potrošnji goriva. Izrađeni su s jakom željom da svojim korisnicima pruže najbolji, najinovativniji i najpouzdaniji proizvod. Suzukijevi vanbrodski motori priznati su širom svijeta po svojim višestruko nagrađivanim inovativnim tehnologijama. Motori sa tehnološkim rješenjima bez premca uz napredan dizajn.\nDva izvrsna primjera takve proizvodne etikete su novi DF150AP i DF175AP. To su snažni motori sa četiri cilindra u liniji - četvorotakni vanbrodski motori snage 150KS (110kW) i 175KS (129 kW). Izrađeni su najnaprednijim Suzukijevim tehnologijama i pružaju nautičarima visoke performanse, praktičnosti i učinka.\nOba vanbrodska motora iskazuju punu prednost Suzukijevog (Lean Burn) sistema osiromašene smjese i sistema preciznih kontrola (Suzuki Precision Control),uz mogućnost odabira smjera okretanja propele (Selective rotation) tri napredne tehnologije koje su i istakli vrhunske modele vanbrodskih motora DF300AP i DF250AP uz još jednu koja omogućava startovanje motora bez ključa (Keyless). Lean Burn sistem je inteligentan sistem koji utvrđuje minimalnu potrebnu količininu goriva (bez gubitka performansi i u svim režimima rada) čime osigurava maksimalnu efikasnost kod potrošnje goriva, uz do 16% poboljšanja u odnosu na izvorne DF150TG i DF175TG. U tom postizanju „dalje i brže za manje“ pomaže i Suzukijev sistem preciznih kontrola, koji predstavlja u potpunosti elektronsko upravljanje gasom i mjenjačem. To doprinosi još preciznijem upravljanju dodavanja i promjene gasa, i daljnje poboljšanje u potrošnji goriva pri širem režimu rada motora. Sistem takođe doprinosi jednostavnijem, preciznijem i glađem podešavanju gasa i promjeni brzine.\nGlavne karakteristike novih DF150AP/175AP\nSuzuki sistem preciznih kontrola (Suzuki Precision Control - Electronic Throttle i Shift System) omogućuje glatki prenos.\n•Suzukijev Lean Burn sistem osiromašene smjese u kombinaciji sa Suzuki sistemom precizne kontrole pruža nevjerovatnu uštedu goriva i glatke prelaze u radu motora u situacijama kad se zahtijeva veća snaga.\n•Motori verzije Big Block (sa velikim blokom - velika zapremina ) kod 175KS i 150KS, zapremine 2.860 ccm linijski četvorocilindriski s četiri ventila po cilindru, izuzetne su snage i obrtnog\n•Sistem promjenjivog vremena otvaranja ventila (Variable Valve Timing) (DF175TG) pri niskim i srednjim obrtajima daje izraziti obrtni moment što omogućava ekstremna ubrzanja.\n•Suzuki višestepeni indukcioni sistem (Multi-Stage Induction System) pruža izvrsan učinak pri visokim obrtajima, što rezultira višom snagom tokom rada na visokom broju obrtaja.\nSistem preciznih kontrola�(Suzuki Precision Control - Electronic Throttle and Shift Systems): omogućava u potpunosti elektronsko upravljanje gasom i mjenjačem, što donosi još preciznije upravljanje dodavanjem i promjenom gasa. Kombinovn sa Suzuki Lean Burn sistemom osiromašene smjese omogućuje izvanredne uštede u gorivu te veći domet plovila.\nSuzuki Lean Burn - vrhunska štednja goriva\nSuzuki Lean Burn sistem prvi je put predstavljen u motorima DF70/80/90, to je inteligentan sistem koji stalno nadzire rad svih parametara motora te opterećenje motora i uslove vožnje kako bi predvidio koja je najmanja količina goriva potebna bez gubitka performansi. Ovaj sistem osigurava izvanredne rezultate u potrošnji goriva u svim režimima rada motora. Sistem se primjenjuje kod sve većeg broja Suzukijevih vanbrodskih motora od DF15A pa do prestižnog DF300A, omogućujući korisnicima ekonomičnu potrošnju u svim režimima korišćenja te kod svih brzina plovidbe.\nSuzuki vanbrodski motori ove klase izuzetno su kompaktni. Toj karakteristici doprinosi Suzukijev sistem izdvojene pogonske osovine (Suzuki Offset Drive). Radilica je izmaknuta u odnosu na pogonsku osovinu, a povezane su sistemom zupčanika agresivnog odnosa prenosa 2.50:1\nPrednost sistema se očituje u poboljšanju radnog učinka, povećanoj kompaktnosti motora, boljoj urav- noteženosti i stabilnosti (sistem pomiče težište motora prema naprijed uz bolji raspored težine) a time i na smanjenje vibracija.\nSuzukijev višestepeni indukcioni sistem (MSI)\nPrava količina vazduha u cilindru ima veliki uticaj na performanse. Visoke brzine obično zahtijevaju veći volumen vazduha, niske brzine manji. Suzukijev višestepeni indukcioni sistem osmišljen je tako da zadovolji ove potrebe.�Konstrukcija usisnog razvodnika sa dvije cijevi po cilindru, osigurala je da motor dobija dovoljnu količinu vazduha kod svih režima rada. Na niskim obrtajima, vazduh ulazi u komoru za izgaranje kroz dužu zakrivljenu cijev što poboljšava izgaranje kod niskog broja obrtaja. Kako se broj obrtaja povećava, otvara se ventil direktne dovodne cijevi, te kraći put bez otpora ove cijevi, osigurava veću količinu vazduha u komori. Time se povećava sposobnost motora da radi efikasnije pri visokim obrtajima, a što rezultira višom snagom.\nSuzukijev sistem promjenjivog vremena otvaranja ventila\nTehnologija mu omogućava promjenjivo vrijeme otvaranja i zatvaranja ventila u zavisnosti o broju obrtaja, što daje još bolje performanse te još nižu potrošnju.\nMogućnost odabira smjera okretanja propele\nSistem koji prevazilazi problem uparivanja motora sa “lijevim” i“desnim” motorom gdje sistem jednostavnim elektronskim mehanizmom omogućava da svaki motor po potrebi bude lijevi ili desni.\nMogućnost startovanja motora bez ključa (Keyless) tj. omogućava da samo vlasnik koji kod sebe ima ključ startuje motor bez fizičkog kontakta ključa sa bravom jednostavnim pritiskom na start dugme.


Poslanici EU podržali su partnerstvo koje bi trebalo da postane realnost početkom naredne godine. Evropski parlament je sa 474 glasa "za" i 156 "protiv" podržao sporazum kojim se trgovinski povezuju dve ekonomije koje čine oko trećinu globalnog bruto domaćeg proizvoda, navodi Rojters.\n"To će doneti očigledne prednosti našim kompanijama, poljoprivrednicima, pružaocima usluga i drugima", izjavila je evropska komesarka za trgovinu Sesilija Malmstrem.\n"Naše ekonomsko partnerstvo sa Japanom o najvećoj trgovinskoj zoni o kojoj je ikada pregovarano, sada je veoma blizu da postane realnost", rekla je ona.\nEvropska komisija, koja koordiniše trgovinsku politiku 28 zemalja članica EU, saopštila je da je ovo glasanje otvorilo put da sporazum stupi na snagu 1. februara, pošto je japanski parlament u subotu takođe dao "zeleno svetlo", prenosi B92.\nI Japan i EU su trenutno na udaru sankcija, koje je američki predsednik Donald Tramp uveo na uvoz čelika i aluminijuma.\nJapan je, podseća Rojters, bio deo sporazuma o Transpacifičkom partnerstvu, koji je Tramp odbacio prvog dana svog mandata, što je dovelo do toga da Tokio presumeri fokus na druge potencijalne partnere, poput EU, ocenjuje britanska agencija.


Serena Vilijams: Normalno je da osetite kao da ne činite dovoljno za svoje dete - Hello! magazin\nSerena Vilijams: Normalno je da osetite kao da ne činite dovoljno za svoje dete\nAmerička teniserka Serena Vilijams objavila je na društvenim mrežama da se mučila s postporođajnom depresijom, želeći da tako drugim novopečenim mamama skrene pažnju da su iako imaju isti problem “potpuno normalne”.\nAmerikanka je prethodne nedelje u San Hoseu pretpela jedan od najubedljivijih poraza u karijeri, i to do Britanke Džoane Konte sa 1:6 i 0:6.\nOsvajačica 23 grend slem titule je potom odustala od turnira u Montrealu, navodeći lične probleme kao razlog.\n-Prethodna nedelja nije bila laka za mene. Ne samo da sam prolazila kroz neke teške stvari, već sam bila i uplašena. Najbolje rečeno, osećala sam se kao da nisam dobra mama, napisala je Vilijamsova u opisu fotografije na Instagramu.\n-Razgovarajući o tome sa mamom, sestrama i prijateljicama, shvatila sam da su mi osećanja potpuno normalna, dodala je Vilijamsova.\nOva 36-godišnja teniserka je na Vimbldonu stigla do finala, što je bio tek njen četvrti turnir od povratka tenisu posle porođaja u septembru prošle godine i problema sa ugrušcima.\n-U potpunosti je normalno da se osetite kao da ne činite dovoljno za svoje dete, iako sam provela svaki dan pored nje… Ali, možda se osetite kao da niste pored deteta koliko biste želeli. Mnoge od vas prolaze kroz istu stvar, bilo da ste po ceo dan kod kuće ili radite. Pronalaženja balansa s detetom je prava umetnost, ali znajte da ste heroji, navela je Vilijamsova.


Iz grada/Saobraćaj - Arhiva 2009\nVelike gužve zbog obnove mosta u Crnoj Rijeci\nZbog obnove mosta na Crnoj rijeci, na ulazu u Mrkonjić Grad iz pravca Banja Luke, juče je obustavljen saobraćaj tranzitnim putem prema Jajcu i Ključu, odnosno prema Splitu i moru. Saobraćaj za putnička vozila i autobuse preusmjeren je kroz gradsko naselje, što stvorilo velike gužve u centru grada.\nTranzitni saobraćaj kroz gradsko naselje\nNa gradskim saobraćajnicama u Mrkonjić Gradu sanirana su oštećenja na kolovozu, a sve u cilju stvaranja uslova za bezbjednije odvijanje saobraćaja. Vrijednost radova, koje izvode radnici i mehanizacija "Mrkonjić puteva", je oko 30.000 maraka, a sredstva je obezbijedila opština.\nNaime, u zimskom periodu zbog upotrebe abrazivnog materijala i soli, kolovoz je znatno oštećen, pa su vozači bili na pravim mukama da izbjegnu "udarne" rupe.\nPoginulo jedno lice, a devet povrijeđeno\nSaobraćajna nesreća u kojoj su se sudarili autobus banjalučkog "Autoprevoza" i hrvatskog "Kroacija busa", dogodila oko 17.00 časova, na raskrsnici Crna Rijeka na putu Banjaluka - Mrkonjić Grad...


Diskusija: Značaj uključivanja lokalnih organizacija civilnog društva u pregovore o pristupanju EU\nBEOGRAD - Činjenica je da su kapaciti državnih organa prilično ograničeni naročito u zemljama Zapadnog Balkana. Imamo slabe vlade u stručnom smislu i ne bi bilo loše da sve ono drugo što možemo da povučemo iz države iskoristimo u procesu pristupanja Srbije EU, a to je znanje koje imaju organizacije civilnog društva (OCD), izjavio je Nebojša Lazarević, član Pregovaračkog tima za vođenje pregovora o pristupanju Srbije EU na lokalnoj diskusiji “Značaj uključivanja lokalnih organizacija civilnog društva u pregovore o pristupanju EU” u organizaciji Centra za evropske politike, u saradnji sa Nacionalnom alijansom za lokalni ekonomski razvoj (NALED), portalom European Western Balkans (EWB) i Nacionalnim konventom o EU (NKEU) .\nLazarević dodaje da je posebno bitno iskoristiti znanje koje imaju organizacije na lokalnom nivou.\n“Međutim, ne treba se ograničiti samo na civilno društvo, treba spomenuti i privredu i lokalne vlasti koje će platiti veliki procenat troškova članstva u EU”, naveo je Lazarević.\nSanja Filipović, naučna savetnika u Institutu društvenih nauka i redovna profesorka Univerziteta Singidunum istakla je da je problem u Srbiji taj što imamo dosta dokumenata, međutim postavlja se pitanje njihove valjanosti, kako su napisani i njihova primena.\n“Ono što je dobro jeste što je u međuvremenu usvojen Zakon o planskom sistemu gde se tačno kaže kako bi svaki planski dokument, odnosno dokument javne politike morao biti definisan, a ono na čemu se insistira jesu kriterijumi, odnosno posebno definisani indikatori koji će pokazivati kako se određeni strateški dokument primenjuje, odnosno koji su njegovi efekti”, istakla je Filipović.\nOna objašnjava da ako stavite određeni kriterijum kvantitativnog karaktera, da je za cilj recimo da do 2021-2022. godine postignete određeni rast izvoza, a to ne uradite, postavlja se pitanje gde je problem, da li je problem u načinu primene strategije ili jednostavno sama strategija, odnosno da mere nisu dobro definisane.\nFilipović takođe dodaje da kada pričamo o uključivanju civinog sektora u proces, da je napravljen lep pomak u skladu sa Zakonom o planskom sistemu.\n“Jako je bitno da se civilni sektor probudi, da se konstruktivno uključi i da daje argumente za određena rešenja”, navela je Filipović.\nKada je u pitanju Poglavlje 8 (Konkurencija), Slobodan Krstović, projektni koordinator u NALED-u, navodi da bi upravo ovo poglavlje moglo da bude jedno od sledećih koja će biti otvorena u narednom period.\n“Ovo je faktički jedno poglavlje koje se na posredan način odražava i na život i na standard samih građana. Bitno je da na nivou institucija, pre svega ovaj deo vezan za državnu pomoć, i te kako bude dobro ispraćen, da bude transparentan da bude dostupan svima kojima je ovo bitna tema”, istakao je Krstović.\nNemanja Šormaz, direktor Centra za visoke ekonomske studije (CEVES) govorio je o Poglavlju 32 (Finansijski nadzor) i istakao da se i ovo poglavlje direktno održava na život građana.\n“Mislim da je Poglavlje 32 granično ekonomsko poglavlje, deli se između reforme javne uprave i ekonomije, finansija. U pogledu države više se tiče reforme javne uprave, a iz ugla građana bitno je iz ekonomskog, finansijskog aspekta i vrednosti koje dobijaju za svoj novac”, naveo je Šormaz.\nOn je istakao da ovo poglavlje treba da omogući da se parama koje građani plaćaju kroz poreze upravlja odgovorno i pametno i da se koriste za ono za šta su najpotrebnije i u skladu sa zakonom.\nŠormaz je takođe naveo da je neophodno da se lokalne organizacije uključe u ovaj proces jer EU pre svega nema ni kapacitet ni mandat da oceni u kojoj meri zaista funkcioniše finansijski nadzor u javnom sektoru.\n“Oni mogu da kontrolišu usaglašenost propisa, ali nemaju saznanja sa terena, ta saznanja sa lokala trenutno uopšte ne postoje jer građani nisu dovoljno uključeni u ovaj proces. Tako da je uključivanje lokalnih organizacija jedno rešenje da se EU informiše da li finansijsko upravljanje i kontrola funkcionišu ili ne”, dodao je Šormaz.\nDušan Protić, programski menadžer za unutrašnje tržište i konkurentnost u Centru za evropske politike navodi da je suština okupljanja OCD pod okriljem Konventa to što je Konvent najznačajnija i najrelevantnija platforma kada je reč o procesu pristupanja EU.\n“Takođe, Konvent je najrelevantija platforma i kada je reč o jednom formatizovanju dijaloga i načina pristupa javnim politikama upravo iz ugla logike i sistema koji je zastupljen u EU, a kome je potrebno da se prilagođavamo”, izjavio je Protić i dodao da oni raspravljaju određena pitanja i teme koje su relevantne iz ugla procesa pristupanja.\nProtić navodi da nisu revelantne samo iz procesnog aspekta, nego pre svega iz suštinskog, materijalog razloga.\n“Relevantne su kako bismo prihvatili i razumeli javne politike, razumeli probleme u kontekstu procesa pristupanja, ali i kako bi akteri u procesu dijaloga – nosioci javnih funkcija, civilno društvo i posebno građani, na neki način pružili svoja razmišljanja i prilagodili fokus”, zaključio je Protić.\nDiskusija je organizovana u okviru projekta „Pripremi se za učešće – P2P“ koji sprovode Centar za evropske politike, Nacionalna alijansa za lokalni ekonomski razvoj i Centar savremene politike preko portala European Western Balkans sa ciljem da omogući različitim segmentima civilnog društva da aktivno učestvuju u procesu pregovora sa Evropskom unijom, kako bi se proces u potpunosti otvorio prema građanima. Projekte aktivnosti usmerene su na odabrana ekonomska poglavlja 1, 3, 6, 8, 16, 17, 20, 28 i 29 i Program ekonomskih reformi (ERP) kroz Nacionalni konvent o EU.\nTekst preuzet sa portala EWB.


Uručen razglas srednjoškolcima u Milićima - UPSMedia Uručen razglas srednjoškolcima u Milićima – UPSMedia\nUručen razglas srednjoškolcima u Milićima\nfebruar 16, 2016 oktobar 23, 2017 admin Milići\nU četvrtak, 11.02. u okviru aktivnosti „Učeničko preduzetništvo“, uručena je oprema srednjoškolskom centru „Milutin Milanković“ Milići.\n„U skladu sa našim opredjeljenjem jačanja preduzetničkih vještina kod mladih ljudi, uručena je oprema za pokretni razglas srednjoj školi „Milutin Milanković“ u Milićima, koja će pomoći u daljem radu ove škole. Ovo je prva isporuka opreme, a u narednom periodu će biti obavljene isporuke i srednjim školama u Srebrenici, Bratuncu, Vlasenici i Zvorniku. Udruženje „Prijatelji Srebrenice“ će i u narednom periodu nastaviti da pomaže mlade preduzetnike sa regije Birač, rekla je Nada Simić iz Udruženja „Prijatelji Srebrenice“.\n← „Mora da se ustane rano, da bi se zaradilo“\nPredstavljen roman o Bratuncu i Srebrenici →\nnovembar 28, 2020, 4:22 am


Za vikend “Nektar OK fest karavan” - Glas Srpske\nSrna 30.10.2020 16:09\nTREBINjE - “OK tim” će, u saradnji sa trebinjskim Kulturnim centrom, tokom predstojećeg vikenda u Trebinju realizovati program “Nektar OK fest karavana”, najavio je organizator.\nRiječ je o projektu koji je “OK tim” pokrenuo sa željom da što kvalitetnije promoviše planirani i najavljeni program festivala za 2021. godinu, te u partnerstvu sa institucijama kulture u Republici Srpskoj i BiH stvori kvalitetan kulturni sadržaj koji će istovremeno vratiti program i publiku u ove ustanove.\nU trebinjskom rok baru “Andergraund” sutra u 12.00 časova biće održana promocija knjige autora Dušana Vesića “Bunt dece socijalizma”, koja donosi priču o prvoj generaciji bendova novog talasa jugoslovenske rok kulture.\nIstog dana u 19.00 časova biće zvanično otvorena izložba fotografija “OK fest retrospektiva” u Galeriji Kulturnog centra Trebinje.\nNakon svečanog otvaranja, od 20.00 časova u Pozorišnoj sali Kulturnog centra koncert će održati Nenad Marić, poznatiji kao Kralj Čačka, koji će nastupiti solo i u duetu.\nU nedjelju, 1. novembra, od 18.00 časova u bioskopu Kulturnog centra Trebinje biće prikazivan film “Tusta” režisera Andreja Korovljeva, a za 20.00 časova istog dana najavljen je početak projekcije ostvarenja režisera Mladena Matičevića “Nebeska tema - priča o Vladi Divljanu”, dokumentarca sa elementima igranog filma.\nKompletan program izvodi se u skladu sa epidemiološkim mjerama koje su na snazi. Ulaz je besplatan, broj mjesta ograničen, a ulaznice se mogu preuzeti na biletarnici Kulturnog centra Trebinje.


Jeremić danas sa predsednikom Bundestaga - Grad Prijepolje\nGrad Prijepolje > Vesti > Politika > Jeremić danas sa predsednikom Bundestaga\nJeremić danas sa predsednikom Bundestaga\nPredsednik Generalne skupštine Ujedinjenih nacija Vuk Jeremić boravi u službenoj poseti Nemačkoj, gde će se sastati sa predsednikom Bundestaga Norbertom Lamertom i ministrom spoljnih poslova te zemlje Gvidom Vestervelom.\nJeremić će se tokom boravka u Berlinu obratiti i članovima spoljno-političkog komiteta Bundestaga.\nKako se navodi u saopštenju iz Jeremićevog kabineta dostavljenog, on će tokom sastanaka u nemačkoj prestonici sa svojim sagovornicima razmeniti mišljenje o situaciji na Bliskom istoku, predstaviti ključne aktivnosti srpskog predsedavanja GS i promovisati novu razvojnu agendu UN.\nPredsednik GS UN će se takođe susresti sa najuticajnijim nemačkim nevladinim organizacijama, a biće i specijalni gost na radnom ručku koji za njega organizuje ugledna fondacija „Kerber“.\nTom prilikom on će razgovarati sa nemačkim poslanicima i poslovnim ljudima, dodaje se u saopštenju.


NSinfo: Podgrađe Petrovaradinske tvrđave će biti nova pešačka zona i turistička oaza...\nPodgrađe Petrovaradinske tvrđave će biti nova pešačka zona i turistička oaza...\nNovi Sad je prvi evropski grad koji je u istoj godini proglašen\nEvropskom prestonicom kulture (EPK) za 2021. i Omladinskom prestonicom Evrope (OPENS) u 2019. godini, a gradonačelnik Novog Sada Miloš Vučevič te dve prestižne titule vidi pre svega kao veliku razvojnu šansu.\nSvečano otvaranje ''OPENS''-a predviđeno je za 19. januar 2019. godine, a uvertira za ovaj događaj biće Generalna skupština Evropskog foruma mladih u Novom Sadu, na kojoj će 21. novembra biti proglašena evropska omladinska prestonica za 2021.\nGradonačelnik Vučević ističe da su ''OPENS 2019'' i ''EPK 2021'' proglašeni projektima od nacionalnog značaja i da je njihova organizacija prepuštena, pre svega, kulturnim i omladinskim organizacijama.\nDodaje da je grad od Vlade Srbije dobio 250 miliona dinara za obnovu fasada, kao i da se posle 60 godina sređuje podgrađe Petrovaradinske tvrđave koje će biti nova pešačka zona i turistička oaza.\nVučević smatra da Novi Sad nije iskoristio sve kulturne i turističke potencijale poput činjenice da su u tom gradu živeli i stvarali Albert i Mileva Ajnštajn.\n''Zamislite šta bi neki grad u Austriji ili Švajcarskog napravio od svega toga. Ali, verujem da ćemo i mi kroz ova dva projekta postati sposobniji, kreativniji, hrabriji, brži, da se nećemo plašiti promena i da ćemo ih prihvatati'', uveren je Vučević.\nKako je objasnio, oba projekta finansiraju Grad Novi Sad, Vlada Srbije, Pokrajinska vlada, evropski fondovi i privatne investicije.\n''Grad je uložio između milion i dva miliona evra, a ulaganja rastu kako se približava 2021. godina. U razgovaru sa čelnicima gradova koji su ranije bili prestonice, čuli smo da su najuspešniji na jedan uloženi evro zaradili devet, a najmanja zarada iznosila je tri evra'', navodi Vučević.\nUveren je da će Novi Sad biti 'na visini zadatka' i da će na najbolji način predstaviti Srbiju kroz manifestaciju EPK koja će biti zvanično otvorena 13. januara 2021. godine dočekom pravoslavne Nove godine.\nKao prednost Novog Sada u odnosu na rumunski Temišvar i grčku Elefsinu, s kojima deli titulu EPK 2021, Vučević navodi da su pored bulevara, zgrada, infrastrukture, prelepe tvrđave i pet različitih crkava koje ima Novi Sad, presudni ljudi.\n"Da nismo dobri domaćini, Novi Sad ne bi bio na listi 'Lonli planeta' u top 10 destinacija na svetu za ovu godinu'', uveren je Vučević.\nKoordinator projekta ''Novi Sad prestonica mladih - OPENS 2019'' Vukašin Grozdanović kaže da je ideja da OPENS preraste u fondaciju ili instituciju koja će stalno pružati podršku omladinskim organizacijama''\nOn navodi da će oko 350 predstavnika omladinskih organizacija iz cele Evrope učestvovati na Generalnoj skupštini Evropskog foruma mladih u novembru,a da će u decembru biti organizovan ''OPENS free day'' sa ciljem da se što više mladih animira i uključi u taj projekat.\nProcene su, kaže, da će do 2020.godine oko pola miliona mladih iz Srbije i Evrope posetiti Novi Sad i učestvovati u više od 200 različitih programa iz oblasti kulture, zdravlja i zaštite životne sredine.\nIstovremeno direktor ''Fondacije 2021'' Nemanja Milenković očekuje da će titula EPK obeležiti budući kulturni život Novog Sada.\nOn navodi da su u susret toj manifestaciji ove godine otvorene tri kulturne stanice na periferiji grada sa ciljem decentralizacije kulturnog sadržaja, te na nekoliko kulturnih događanja koji su održani poslednjih meseci i koji su okupili veliki broj umetnika i građana bili prilika da građani vide u kom pravcu će biti usmerene kulturne aktivnosti kada je reč o EPK 2021''.\nZnačajnim smatra i to što će nakon veka od osnivanja, baletsko-muzička škola ''Isidor Bajić'' dobiti novu zgradu sa koncertnom dvoranom i dodaje je da će 2021. biti u znaku značajnih ličnosti Novog Sada poput Mileve Marić Ajnštajn, kojoj će biti posvećena velika izložba.\n''Trudimo se da sve radimo na način koji će omogućiti da to ostane nasleđe, a ne da to bude samo trenutni spektakl'', ističe Milenković.\nNavodi da je ukupna vrednost programsko-promotivnog dela projekta ''Novi Sad EPK 2021'', koji se realizuje tokom pet godina, između 25 i 30 miliona evra, dok se, kaže, oko 30 miliona evra ulaže u infrastrukturne projekte.\nNovi Sad je projektom ''Za nove mostove'' izabran 2016. za ''EPK 2021'' kao prvi evropski grad iz zemlje koja je kandidat za članstvo u EU.\n... baletska škola, ekonomija, evropska prestonica kulture, gradić, investicije, kineska četvrt, Novi Sad, omladinska prestonica evrope, pešačka zona, petrovaradin, petrovaradinska tvrđava, podgrađe, turizam\nOvako je izgledala Novosadska kapija, srušena pre 100 godina - u NS je tada živelo 40.000 ljudi\nPodgrađe Petrovaradinske tvrđave, jedno od najvećih kulturnih\nTraže se stanovi svih kvadratura - velika potražnja u Novom Sadu, deficit manjih stanova\nKirije u Novom Sadu poskupele za 10 odsto\nOproštajna sezona za stadion Vojvodine - besplatno do kraja sezone? Novi stadion - na istom mestu\nUžurbano se priprema projekat izgradnje novog stadiona


Koncert SEĆANjE NA ZABORAV | SKForum\nKoncert SEĆANjE NA ZABORAV\nLjubitelji kvalitetne tradicionalne muzike su u četvrtak, 17. marta bili u prilici da u Sargfabriku na delu vide vrhunske muzičare sa naših prostora, okupljene oko projekta nazvanog „Serboplov“.\nPod dirigentskom palicom klarinetiste, saksofoniste i frulaša Bogdana Rankovića, ovaj „srpski muzički vremeplov“ se publici predstavio nešto drugačijim melodijama i zvukom koji se najbolje može opisati kao belle epoque srpskog građanskog sloja, odnosno stara građanska muzika s kraja 19. i početka 20. veka. Želja članova ovog ansambla je, kako kažu, bila da sa pozicije savremenog izvođaštva na neki način ožive zvuk i izvođačku praksu malih salonskih orkestara, koji su u pomenutom periodu bili aktivni na srpskoj sceni, a danas se retko mogu čuti i gotovo da ih i nema u instrumentalnoj praksi današnjice.\nIako osnovni repertoar Serboplova predstavljaju srpske igre-kola, na njihovom nastupu u Sargfabriku u njihovim aranžmanima su se mogli čuti i prizvuci muzike drugih naroda, koji su, takođe, uticali na stvaranje stare srpske građanske muzike, ali i elementi džeza i klasike. Na repertoaru su se našle numere sa dva objavljena albuma ovog ansambla, kao i neke potpuno nove koje će svetlost dana ugledati u nekom narednom periodu.\nVeče pod nazivom „Sećanje na zaborav“ je obilovalo kompozicijama sa svih strana Srbije i okolnih zemalja čiji je folklor uticao na nastajanje ove muzike: „Zvezda istoka“, „Šokc“, „Džipsi diksi“, „Kraljevo kolo“, „Stani, stani Ibar vodo“, „Bojevka“ i mnoge druge. Međutim, posebno vredno pomena je izvođenje kompozicije „Mala noćna muzika“, koju je, mahom austrijska publika, izvanredno prihvatila. Specifičan aranžman ove kompozicije obuhvatio je motive Mocartovog poznatog dela, propraćene tradicionalnim arhaičnim elementima srpske etno muzike. Fantastično upakovano u jednu kompoziciju i majstorski izvedeno od strane viloniste Vladimira Ćukovića, koncertmajstora novosadske filharmonije.\nPored Bogdana Rankovića i Vladimira Ćukovića , Serboplov još čine perkusionista-Ištvan Čik, kontrabasista-Ervin Malina i violista-Željko Kostić.\nNa kraju večeri, publici se obratio i gospodin Ernst Perbin-Vogl, poslovođa Sargfabrika, koji se zahvalio Srpskom kulturnom forumu na dugogodišnjoj uspešnoj saradnji i čestitao desetogodišnjicu postojanja, uz želje da se upravo u Sargfabriku proslave i neki novi jubileji. Predsednik SKForuma je gospodinu Perbin-Vogl uručio prigodan poklon povodom jubileja, kao i svim članovima Serboplova na odlično izedenom koncertu.


SAD protiv predloženog Saveta UN za ljudska prava\nSjedinjene Države su saopštile da nameravaju da glasaju protiv predloga za novi Savet Ujedinjenih nacija za ljudska prava, rekavši da je u predloženoj formi «neprihvatljiv». Dopisnik Glasa Amerike Piter Hajnlajn, izveštava iz sedišta Ujedinjenih nacija da bi rezolucija o formiranju Komisije već narednih dana mogla da dospe na glasanje u Generalnoj skupštini.\nAmerički ambasador u Ujedinjenim nacijama, Džon Bolton, juče (Monday) je saopštio da će Sjedinjene Države da se suprotstave stvaranju nove komisije za ljudska prava ukoliko ne budu ispravljeni njeni «nedostaci».\n«Veoma smo razočarani nacrtom koji je napravljen prošlog četvrtka. Mislimo da nije prihvatljiv. Dobio sam instrukcije da ponovo otvorim pregovore i pokušam da ispravim nedostatke u tekstu rezolucije ili alternativno izvršim pritisak da se razmatranje rezolucije nastavi nekoliko meseci, da bismo dobili više vremena. Prema mom saznanju, predsednik Generalne skupštine namerava da iznese ovu stvar na razmatranje u toj skupštini za dan ili dva. Ako se to bude dogodilo, zatražićemo glasanje i staviti veto.»\nPosle višemesečnih teških pregovora predstavnika članica Ujedinjenih nacija, predsednik Generalne skupštine Jan Elijason je prošle nedelje obelodanio svoj predlog novog tela koje bi zamenilo Komisiju Ujedinjenih nacija za ljudska prava čije je sedište u Ženevi.\nUgled te 53-očlane komisije je proteklih godina pretrpeo udarce jer su zemlje u kojima se ljudska prava ne poštuju, postajale njene članice. Elijason je predložio formiranje saveta od 47 članova, koje će birati većina od ukupnog sastava Generalne skupštine, u kojoj je 191 član. Sjedinjene Države međutim vrše pritisak da to telo ima manje članova i da uslovi za prijem budu strožiji.\nElijasonov predlog je dobio mlaku podršku mnogih zemalja i organizacija za praćenje stanja ljudskih prava, kao i generalnog sekretara Kofija Anana, koji je rekao da predlog predstavlja korak napred. Posle današnjih Boltonovih komentara, Elijason je rekao da se i dalje nada da će ove nedelje izneti svoj predlog na glasanje.\n«Uradio sam najbolje što sam mogao da bih predstavio tekst za koji mislim da bi bio dobra osnova, veoma dobra osnova za dalji rad na ljudskim pravima. Sada zavisi od država-članica da li su spremne da krenu u akciju i nadam se da bi to moglo da se uradi što je pre moguće, po mogućstvu ove nedelje.»\nPortparol Generalne skupštine, Pragati Paskal, izjavio je novinarima da je Elijason uveren da bi ponovno otvaranje rasprave dovelo da daljeg slabljenja Komisije.\n«Predsednik i dalje smatra da ponovno otvaranje pregovora ne bi donelo bolji rezulat i da čekanje ne donosi ništa.»\nPredstavnik Ujedinjenih nacija je potvrdio da je američki državni sekretar Kondoliza Rajs u nedelju pozvala telefonom generalnog sekretara Kofija Anana da bi razgovarala o Komisiji za ljudska prava.\nPortparol američke misije u Ujedinjenim nacijama je rekao da je Kondoliza Rajs tražila odlaganje glasanja da bi se omogućili dalji pregovori. Ipak, generalni sekretar je juče (Monday) u Ženevi rekao da se nada da će se Sjedinjene Države pridružiti – kako je rekao – «ogromnoj većini država-članica» i prihvatiti novi savet.\nDiplomate u Ujedinjenim nacijama kažu da bi do glasanja moglo da dođe već u sredu.


Godišnja nagrada za doprinos razvoju web i IT zajednice u 2018.\nmCloud godišnja nagrada za najveći doprinos u razvoju web i IT zajednice u 2018.\nTop 50 je tradicionalni izbor 50 najboljih domaćih sajtova, aplikacija i profila na društvenim mrežama koje PC Press bira jednom godišnje, sada već 22. put. To je prakticno jedini zvanično priznat izbor najboljih onlajn stvari kod nas, koji PC Press organizuje uz podršku Skupštine Grada Beograda. Spisak najboljih online stvari u protekloj 2018. godini biće objavljen u februarskom izdanju magazina PC Press (izlazi 1. februara 2019.), a paralelno će ga pratiti i svečana dodela priznanja pobednicima, u Skupštini Grada.\nKako se TOP 50 nagrade dodeljuju samo „frontmenima web bendova“ (urednicima sajtova, agencijama, direktorima, marketing menadžerima), mCloud je prošle godine uveo specijalnu mCloud Top 50 nagradu koju u okviru Top 50 PC Press godišnjeg izbora dodeljujemo onima u bekstejdžu (sistem administratorima, programerima, organizatorima) – zaslužnima za najveći doprinos u razvoju web i IT zajednice.\nObzirom da pažljivo pratimo rad zajednice i imamo dobar uvid u aktivnosti tokom godine (prisutni smo na IT događajima, konferencijama, meetupovima i sponzorišemo projekte) prošle godine smo lako izabrali dobitnika i nagradu za najveći doprinos u 2017. godini uručili Udruženju PHP Srbija za Open Source projekat Unfinished.\nOve godine već imamo na umu nekoliko projekata i zaslužnih kandiata, ali bismo želeli da čujemo i vaše predloge. Ukoliko smatrate da se neko tokom 2018. godine posebno istakao i doprineo razvoju web i IT zajednice, molim vas da nam javite i pošaljete prijavu popunjavanjem formulara na ovoj stranici. Prijava može da se odnosi na bilo koga – pojedinca, formalno ili neformalno udruženje ili organizaciju, kao i na kompanije. Sve što mislite da zaslužuje da se razmotri.\nSvim kandidatima želimo puno uspeha 🙂


Tema ovogodišnjeg projekta je „kulturni turizam“, sa ciljem da se prepoznaju i nagrade manje razvijene i poznate destinacije. Konkurs je trajao do 15. oktobra a prijavilo se 26 opština iz Republike Srbije. Turistički klub Srbije na čelu sa istoričarem Vladimirom Lukićem pružio je svu potrebnu pomoć i savete Turisitičkoj organizaciji Grada Sremska Mitrovica prilikom apliciranja. Na konkurs se prijavilo 26 opština, od kojih su Zaječar, Kuršumlija, Novi Pazar, Bač i Sremska Mitrovica ušli u uži izbor. Konačnom odlukom stučnog žirija za „Izuzetnu destinaciju Evrope“ u Srbiji za 2017. godinu je proglašen Novi Pazar, dok su za prateće destinacije izabrane Sremska Mitrovica i Zaječar.\nZvaničnu objavu prenosimo u nastavku:


Otpremljena prva RFS linija sa sarajevskog aerodroma - Privredna štampa\nMeđunarodni aerodrom Sarajevo uspostavio je prvu RFS (Road Feeder Service) liniju na relaciji Sarajevo-Beograd, koja je realizovana u saradnji sa avio kompanijom Air Serbia. Uspostavom ove linije sarajevski aerodrom ostvaruje novi kvalitet u segmentu cargo usluga i značajno unapređuje svoje mogućnosti u pogledu prevoza robe. Ovaj vid prevoza uobičajen je u svijetu i predstavlja dodatak prevozu robe zračnim putem. Koristi se pretežno za transport robe do destinacija na kojima avio kompanija ne leti ili do destinacija na kojima redovne avio linije nisu u mogućnosti obezbjediti dovoljne transportne cargo kapacitete. Uspostavljanjem RFS linije za Beograd, stvoreni su uslovi za otpremu roba većih dimenzija uz direktnu konekciju na letove kompanije Air Serbia iz Beograda, u najkraćem mogućem roku.\nMeđunarodni aerodrom Sarajevo je obezbijedio sve logističke kapacitete u smislu smještaja i manipulacije robom na mjestu gdje će se vršiti prihvat robe od pošiljaoca. Robu je sada moguće dostaviti na Aerodrom Sarajevo svaki radni dan, a u organizaciji kompanije Air Serbia transport će se vršiti jednom sedmično.\nNa realizaciji ovog projekta zajednički su radili Međunarodni aerodrom Sarajevo, Carinska Ispostava Aerodrom Sarajevo i Aviation Services Sarajevo kao glavni cargo prodajni agent kompanije Air Serbia za teritoriju Bosne i Hercegovine.\nMeđunarodni aerodrom SarajevoRFS linija


Saveti stručnjaka tokom životnog ciklusa dogovora\nBez obzira da li ste kupac, prodavac ili finansijski sponzor u kontekstu dogovora, Mazars nudi sveobuhvatan paket usluga koji će vam pružiti podršku tokom procesa i pružiti najbolje šanse za uspeh.\nPonude imaju presudnu ulogu za preduzeća, njihove deoničare i širu grupu zainteresovanih strana: mogu da podstaknu rast, ubrzaju transformaciju i pomognu da se shvati prava vrednost firme.\nNaš tim stručnjaka nudi podršku u pronalaženju ugovora, savetu za korporativne finansije, due diligence-u, procenama i integraciji posle ugovora. Koristeći nalaze i naše međunarodno iskustvo, obogaćeno industrijskim znanjem i stručnošću specifičnom za jurisdikciju, posvećeni smo pružanju podrške tokom svake faze procesa dogovora.\nNaš tim stavlja vaše ambicije u središte svega što rade, a mi smo intenzivno usredsređeni na maksimizovanje vrednosti koju biznis generiše za Vas. Proces spajanja i preuzimanja može biti složen, dugotrajan i često neuobičajen. Naši stručnjaci za poslove ovde su da Vas podrže kroz proces, pružajući prilagođena rešenja i stručne savete koji će Vam pomoći da se usredsredite na bitne stvari i donesete ključne odluke tokom procesa.\nNaše međunarodno prisustvo, udruženo sa našim preduzetničkim duhom rezultira jedinstvenom kombinacijom lokalne stručnosti sa međunarodnim iskustvom. Jedinstveno smo pozicionirani da mobilišemo prekogranične timove kako bismo osigurali da Vašim projektom upravljaju oni koji imaju odgovarajuće veštine i sektorsko iskustvo.\nKonačno, imamo beskompromisni fokus na kvalitetu. Ponude se mogu desiti jednom u životu preduzeća i njihovih deoničara, a mi se trudimo da sa osiguramo da dobijete detaljnu pažnju najstarijih članova Vašeg projektnog tima, što rezultira najboljim kvalitetom na tržištu.


BANJALUKA – Iako je sutra trebala da počne prodaja mjesečnih karata, to još neće moći biti ostvarivo jer nije održan sastanak prevoznika s gradonačelnikom Banjaluke Draškom Stanivukovićem, na kojem se trebalo razgovarati o podršci javnom prevozu.\nNaime, udruženje prevoznika je tražilo da se 23. avgusta održi hitan sastanak na kojem bi se govorilo o konkretnim mjerama podrške u cilju opstanka i očuvanja gradskog i prigradskog saobraćaja, ali do njega još nije došlo.\nDejan Mijić, direktor “Autoprevoza”, kazao je za “Nezavisne novine” da su iz Gradske uprave dobili odgovor da će im javiti kada će biti održan sastanak.\n“Sutra je trebala da počne prodaja mjesečnih karata, ali definitivno nećemo moći početi s prodajom. Mi smo ostvarili ogromne gubitke i ne možemo dalje da srljamo u propast preduzeća”, rekao je Mijić.\nIstiče da je evidentan drastičan pad broja putnika te da se postavlja pitanje zašto da voze džaba i time stvaraju sebi i gradu još veće troškove.\nKako kaže, nada se da će sastanak biti održan što prije, jer je, prema njegovim riječima, postojao nagovještaj da bi se rebalansom budžeta mogla obezbijediti sredstva za pomoć, odnosno za saniranje gubitaka koje su imali.\nMomir Vujasin, direktor “Aldemo tursa”, kaže da još čekaju na sastanak s gradonačelnikom.\n“Nadamo se da će uskoro doći do sastanka i dogovora o podršci gradskom prevozu”, rekao je Vujasin za “Nezavisne novine”.\nGradonačelnik Draško Stanivuković je rekao da je protiv jedne vrste ucjene koja je sada na dnevnom redu od strane prevoznika.\n“A to je, ako mi ne damo podršku ili ne konkretizujemo sastanak prije nekog datuma koji su oni zacrtali, da oni neće da vrše javni prevoz. Javni prevoz je ugovorena obaveza, a ugovor je potpisan prije mog dolaska”, kazao je Stanivuković.\nKako kaže, javni prevoz se mora odvijati, te je pozvao prevoznike da počnu s redovnom prodajom mjesečnih karata. Ističe da će dinamiku i vrijeme sastanka odrediti grad i gradonačelnik.\n“Mi ćemo ih pozvati, jer ako smo dali riječ da ćemo im izaći u susret, onda treba pustiti da grad neke stvari uradi. Rebalans nije neka mala igra, a rebalans i budžet nisu nešto što se radi za nekoliko dana ili sedmica, jer moramo da sagledamo koliko sredstava imamo i da odredimo prioritete”, kazao je Stanivuković.\nStanivuković je rekao da je grad do sada dao 300.000 KM direktne podrške javnom prevozu, a 150.000 KM kroz postojanje povoljnijeg javnog prevoza.\nMijić: Prevoznici grcaju u dugovima\nDejan Mijić, direktor “Autoprevoza”, kaže da sva preduzeća kupuju vrlo skupa vozila na kredite, a da su prošle godine, zahvaljujući olakšicama, moratorijumima i grejs periodu otplate, zaustavili otplatu kredita.\n“Međutim, to je sada sve došlo na naplatu i svi su u ogromnim problemima, a sada naši prihodi jedva pokrivaju gorivo i dio plata”, rekao je Mijić.\nPrema Mijićevim riječima, nakon što su prevoznici uradili polugodišnji izvještaj, ustanovljeno je da se radi o ogromnim gubicima, te da su isti veći nego prošle godine.\n“Sada je došlo i do drastičnog rasta cijena goriva, rezervnih dijelova itd., a troškovi su porasli u odnosu na period prije korone od 10 do 20 odsto”, kazao je Mijić. Nezavisne novine\nTagovi: Drasko Stanivukovicprevoznici


Šta je u Makronovom "diplomatskom koferu"? - BIGportal.ba\n15 Jula, 2019 15 Jula, 2019 0234\nFrancuski predsednik, koji stiže u dvodnevnu posetu Beogradu, imaće niz sastanaka i aktivnosti iz kojih je teško pročitati šta donosi u “diplomatskom koferu”.\nMnogo je različitih analiza i zaključaka, od toga da Emanuel Makron dolazi da bi izvideo mogućnosti za obnavljanje dijaloga Beograda i Prištine, preko mišljenja da je njegova poseta deo težnji da Francuska ojača svoje prisustvo u regionu, do toga da je deo Makronove agende da se nametne kao lider Evropske unije.\nMediji prethodnih dana prenose da zvaničnom Parizu ne smeta eventualna razmena teritorija ili promena linije razgraničenja ukoliko se Beograd i Priština o tome dogovore i to prihvate svi u regionu, iako se Berlin plaši da bi u tom slučaju ponovo mogla da bude otvorena “Pandorina kutija nacionalizma”.\nJoš jedna važna tema koja će biti u fokusu su evropske integracije, s obzirom na činjenicu da je upravo Makron u više navrata davao pesimistične izjave kad je reč o proširenju, odnosno da je nekoliko puta poručio da ga neće biti dok se unija ne reformiše. Analitičari navode da Makron politiku proširenja ostavlja po strani, ali da će u Beogradu podržati politiku reformi i politiku evropskog puta Srbije.\nNovosti prenose navode iz Jelisejske palate da Makron dolazi s porukom da je Srbiji mesto u EU i da Francuska podržava evropske integracije naše zemlje, kao i da proces proširenja i unutrašnja reforma EU treba da teku paralelno. Spekuliše se i da će Makron u Beograd doneti poruku da Francuska želi da obnovi svoje prisustvo u Srbiji i regionu, ali i francusko-srpsko prijateljstvo.\nDeo tog podstreka je i oko 20 sporazuma koji će biti potpisani u Beogradu, a koji se u najvećoj meri odnose na ekonomiju, ali i naoružanje i vojnu opremu, kulturu.\nOd posete Emanuela Makrona očekuje se i da osnaži emocije koje postoje između dva naroda, što će se naročito ogledati u dočeku na Kalemegdanu i predvidjenom obraćanju dvojice državnika.


► Tunis dve nedelje blokira iskrcavanje 75 migranata\nEgipatski remorker Maridiv 601, koji opslužuje naftne platforme između Tunisa i Italije, ukotvljen je od 31. maja kod Zarzisa posle spasavanja migranata.\nBrodovlasnik nastavlja da snabdeva migrante vodom i hranom, saopštila je danas Međunarodna organizacija za migracije (IOM).\nAgencija je navela da se na brodu nalaze 64 miganta iz Bangladeša, devet Egipćana, po jedan Marokanac i Sudanac, a da su među njima najmanje 32 maloletnika bez pratnje i ponudila da pomogne Tunisu u prihvatu migranata koji su krenuli iz Libije ka Evropi.\nAmbasador Bangladeša danas treba da dođe u Zarzis.\nTokom 2018. godine, 11.400 migranata sprečeno je da ilegalno pređe Sredozemlje i 2.732 pokušaja emigracije osujećena su kod obala Tunisa, rekao je Furati. Prilikom operacija presretanja, vlasti su uhapsile 1.399 osoba umešanih u organizaciju ovih opasnih putovanja, rekao je on.


Dosta neiskorištenih pašnjaka | Palelive.com\nPočetna Regija Vlasenica Dosta neiskorištenih pašnjaka\nVLASENICA – Predstavnik bijeljinskog Resora za pružanje stručnih usluga u poljoprivredi Ministarstva poljoprivrede, šumarstva i vodoprivrede Republike Srpske Mile Novaković danas je u Vlasenici održao predavanje o kvalitetu stočne hrane i problemu aflatoksina, te uzgoju goveda.\nNovaković je rekao Srni da u Republici Srpskoj ima dosta neiskorištenih pašnjaka, te da tržište vapi za tovnim materijalom.\n„U Vlasenici je potrebno animirati ljude da iskoriste one pašnjake koje imaju, a kroz uzgoj goveda u sistemu `krava-tele`. Posebno je bitno da se uključe staračka domaćinstva koja ne mogu dovoljno voditi računa o kvalitetu mlijeka. Poznato nam je da kvalitetna telad za tov dostižu dobru cijenu na tržištu i da uvijek mogu da nađu kupca. Najbitnije je istaći da na ovom području nije bilo pojave aflatoksina“, rekao je Novaković.\nPredavač Sanja Ninković govorila je o ažuriranju podataka kao osnovu za ostvarivanje podsticaja predviđenih Pravilnikom za ostvarivanje novčanih podsticaja za razvoj poljoprivrede i sela.\nNinkovićeva je rekla Srni da je u toku ponovni upis sjetvenih površina po parcelama koji će trajati do 15. maja i poljoprivrednici do tog roka treba da se upišu u registar poljoprivrednih gazdinstava, ako žele da ostvare pravo na podsticaj.\n„Neregistrovani poljoprivredni proizvođači gube pravo na određene premije i podsticaj, a samim tim dobijaju i pasivan status. Preporuka svim poljoprivrednicima koji se nisu upisali u registar je da to učine što prije, jer je to jedan od najjeftinijih vidova zdravstvenog osiguranja“, rekla je Ninkovićeva.\nPredavanju su prisustvovali predstavnici lokalnih udruženja poljoprivrednika, individulani proizvođači, te službenici opštinskog resora za razvoj poljoprivrede.\nPrethodni članakĐurević: Opština ima resurse za razvoj privrede\nNaredni članakOdržano veče ljubavne poezije Gordane Milošević


03.10.2018 u 12:01\nZvezdaši u potrazi za kartama u Parizu\nPARIZ – Navijači Crvene zvezde, uprkos zabrani organizovanog dolaska na utakmicu protiv Pari Sen Žermena, polako pristižu u Pariz i grozničavo traže ulaznice. Oko stadiona „Park prinčeva” viđeni su Srbi koji rade u Parizu, ali ima i onih iz Beograda i ostalih gradova Evrope. Reporter Tanjuga je kod čuvenog Ajfelovog tornja naišao na dvojicu navijača iz Štutgarta sa obeležjima i to bez karata. „Došli smo kolima iz Nemačke da gledamo Zvezdu, nemamo karte, ali pokušaćemo da se snađemo”, kaže mladić Sava, koga prekida ujak Nikola sa velikim optimizmom. „Pobedićemo 1:0, gol će dati Stojković. Vreme je”, samouveren je on. Francuski mediji su ranije preneli da su iz pariskog kluba dobili potvrdu da će biti oko 2.000 pristalica „crveno-belih” na stadionu, iz raznih delova Evrope,\n01.10.2018 u 11:10\nZvezdu u Parizu bodri dve hiljade navijača\nPARIZ – Fudbaleri Crvene zvezde imaće podršku oko 2.000 navijača protiv Pari Sen Žermena na susretu Lige šampiona, uprkos zabrani organizovanog dolaska na stadion „Park prinčeva” u Parizu. Francuski list Parizijen piše da je potvrđen dolazak srpskih pristalica i zato je domaćin pojačao bezbedonosne mere, iako Zvezda nije prodavala ulaznice zbog kazne UEFA za naredna dva gostovanja – u Parizu i Liverpulu. PSŽ je čak pokušao da ograniči prodaju karata, ali isti izvor piše da su se navijači Crvene zvezde, koji dolaze u Pariz iz raznih delova Evrope, snašli za ulaznice, javlja Tanjug. Parizijen podseća da su navijači Zvezde među najekstremnijim u Evropi, ali i da imaju prijateljski odnos sa jednom grupom „kolega” iz PSŽ-a. Parižani će više nego udvostručiti